A BIZOTTSÁG (EU) 2020/1361 VÉGREHAJTÁSI RENDELETE

(2020. szeptember 30.)

az (EU) 2018/2019 végrehajtási rendeletnek bizonyos, a Malus domestica fajhoz tartozó, Szerbiából származó, ültetésre szánt növények, valamint az Acer japonicum Thunberg, az Acer palmatum Thunberg és az Acer shirasawanum Koidzumi fajhoz tartozó, Új-Zélandról származó, ültetésre szánt növények tekintetében történő módosításáról

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 42. cikke (4) bekezdésének első és harmadik albekezdésére,

mivel:

(1) Az (EU) 2018/2019 bizottsági végrehajtási rendelet (2) előzetes kockázatértékelés alapján megállapítja a magas növényegészségügyi kockázatot jelentő növények, növényi termékek és egyéb anyagok jegyzékét.

(2) Az (EU) 2018/2018 bizottsági végrehajtási rendelet (3) különös szabályokat állapít meg az említett magas növényegészségügyi kockázatot jelentő növények, növényi termékek és egyéb anyagok tekintetében az (EU) 2016/2031 rendelet 42. cikkének (4) bekezdésében említett kockázatértékelés elvégzése érdekében követendő eljárásra vonatkozóan.

(3) Az előzetes kockázatértékelést követően 35, bármely harmadik országból származó, ültetésre szánt növényt vettek fel az (EU) 2018/2019 végrehajtási rendelet mellékletébe magas kockázatú növényként, köztük a Malus Mill. és az Acer L nemzetségbe tartozó növényeket.

(4) 2019. július 31-én Szerbia a Malus domestica fajhoz tartozó, ültetésre szánt, egy és két éves közötti, szabadgyökerű, nyugalmi állapotú oltott növények Unióba történő kivitele iránti kérelmet nyújtott be a Bizottsághoz. A kérelmet a megfelelő műszaki dokumentációval alátámasztották.

(5) 2020. május 13-án az Európai Élelmiszerbiztonsági Hatóság (a továbbiakban: Hatóság) tudományos szakvéleményt tett közzé a Szerbiából származó, ültetésre szánt Malus domestica növények árukockázatának értékeléséről (4). A Hatóság az Erwinia amylovora fajt az említett, ültetésre szánt növények szempontjából releváns károsítóként azonosította, értékelte a dokumentációban a szóban forgó károsítóra vonatkozóan leírt kockázatcsökkentő intézkedéseket, és megbecsülte a károsítótól való mentesség valószínűségét.

(6) E szakvélemény alapján úgy tekinthető, hogy a Malus domestica fajhoz tartozó, Szerbiából származó, ültetésre szánt, egy és két éves közötti, szabadgyökerű, nyugalmi állapotú oltott növények Unióba történő behozatalából eredő növényegészségügyi kockázat elfogadható szintre csökken, amennyiben megfelelő kockázatcsökkentő intézkedéseket alkalmaznak az említett, ültetésre szánt növényekhez kapcsolódó károsító jelentette kockázat kezelésére. Mivel ilyen megfelelő intézkedésekről az (EU) 2019/2072 bizottsági végrehajtási rendelet (5) X. mellékletének 9. pontja rendelkezik, az említett, ültetésre szánt növényeket a továbbiakban nem kell magas kockázatú növénynek tekinteni, és törölni kell az (EU) 2018/2019 végrehajtási rendelet mellékletéből.

(7) 2019. augusztus 29-én Új-Zéland az Acer japonicum Thunberg, az Acer palmatum Thunberg és az Acer shirasawanum Koidzumi fajokhoz tartozó, ültetésre szánt, egy és három éves közötti, szabadgyökerű, nyugalmi állapotú, levelektől mentes, oltott vagy szemezett növények Unióba történő kivitele iránti kérelmet nyújtott be a Bizottsághoz. A kérelmet a megfelelő műszaki dokumentációval alátámasztották.

(8) 2020. május 20-án a Hatóság tudományos szakvéleményt tett közzé az Új-Zélandról származó, ültetésre szánt Acer spp. növények árukockázatának értékeléséről (6). A Hatóság az Eotetranychus sexmaculatus, a Meloidogyne fallax, az Oemona hirta és a Platypus apicalis fajt az említett, ültetésre szánt növények szempontjából releváns károsítóként azonosította, értékelte a dokumentációban a szóban forgó károsítókra vonatkozóan leírt kockázatcsökkentő intézkedéseket, és az említett árukhoz kapcsolódó összes károsító tekintetében megbecsülte a károsítótól való mentesség valószínűségét.

(9) E szakvélemény alapján úgy tekinthető, hogy az Acer japonicum Thunberg, az Acer palmatum Thunberg és az Acer shirasawanum Koidzumi fajhoz tartozó, Új-Zélandról származó, ültetésre szánt, egy és három éves közötti, szabadgyökerű, nyugalmi állapotú, levelektől mentes, oltott vagy szemezett növények Unióba történő behozatalából eredő növényegészségügyi kockázat elfogadható szintre csökken, amennyiben megfelelő kockázatcsökkentő intézkedéseket alkalmaznak az említett, ültetésre szánt növényekhez kapcsolódó károsítók jelentette kockázat kezelésére. Mivel ilyen megfelelő intézkedésekről az (EU) 2020/… bizottsági végrehajtási rendelet (7) rendelkezik, az említett, ültetésre szánt növényeket a továbbiakban nem kell magas kockázatú növénynek tekinteni, és törölni kell az (EU) 2018/2019 végrehajtási rendelet mellékletéből.

(10) Az állat- és növényegészségügyi intézkedések alkalmazásáról szóló WTO-megállapodásból (8) eredő uniós kötelezettségeknek való megfelelés érdekében ezen áruk behozatalát a lehető legrövidebb időn belül folytatni kell. Ezért helyénvaló előírni, hogy e rendelet a kihirdetését követő harmadik napon lépjen hatályba.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az (EU) 2018/2019 végrehajtási rendelet módosítása Az (EU) 2018/2019 végrehajtási rendelet melléklete e rendelet mellékletének megfelelően módosul.

2. cikk Hatálybalépés Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2020. szeptember 30-án. a Bizottság részéről az elnök Ursula VON DER LEYEN

(1) HL L 317., 2016.11.23., 4. o.

(2) A Bizottság (EU) 2018/2019 végrehajtási rendelete (2018. december 18.) az (EU) 2016/2031 rendelet 42. cikke értelmében magas növényegészségügyi kockázatot jelentő növények, növényi termékek és egyéb anyagok ideiglenes jegyzékének és az Unióba való behozatal tekintetében az említett rendelet 73. cikkében előírt növényegészségügyi bizonyítvány követelménye alól mentesülő növények jegyzékének létrehozásáról (HL L 323., 2018.12.19., 10. o.).

(3) A Bizottság (EU) 2018/2018 végrehajtási rendelete (2018. december 18.) az (EU) 2016/2031 európai parlamenti és tanácsi rendelet 42. cikkének (1) bekezdése szerinti, a magas növényegészségügyi kockázatot jelentő növényekre, növényi termékekre és egyéb anyagokra vonatkozó kockázatértékelés elvégzése érdekében követendő eljárásra vonatkozó különleges szabályok megállapításáról (HL L 323., 2018.12.19., 7. o.).

(4) EFSA PLH Panel – EFSA Panel on Plant Health – (az EFSA növényegészségügyi tudományos testülete), 2020. Scientific Opinion on the commodity risk assessment of Malus domestica plants from Serbia (Tudományos szakvélemény a Szerbiából származó Malus domestica növények árukockázatának értékeléséről). EFSA Journal 2020;18(5):6109, 53. o. https://doi.org/10.2903/j.efsa.2020.6109.

(5) A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról (HL L 319., 2019.12.10., 1. o.).

(6) EFSA PLH Panel – EFSA Panel on Plant Health – (az EFSA növényegészségügyi tudományos testülete), 2020. Scientific Opinion on the commodity risk assessment of Acer spp. plants from New Zealand (Tudományos szakvélemény az Új-Zélandról származó Acer spp. növények árukockázatának értékeléséről). EFSA Journal 2020;18(5):6105. https://doi.org/10.2903/j.efsa.2020.6105.

(7) A Bizottság (EU) 2020/XXX végrehajtási rendelete (2020. szeptember 30.) az (EU) 2020/1213 végrehajtási rendeletnek egyes, az Acer japonicum Thunberg, az Acer palmatum Thunberg és az Acer shirasawanum Koidzumi fajhoz tartozó, Új-Zélandról származó, ültetésre szánt növények Unióba történő behozatalára vonatkozó növényegészségügyi intézkedések tekintetében történő módosításáról (lásd e Hivatalos Lap …. oldalát).

(8) Az állat- és növényegészségügyi intézkedések alkalmazásáról szóló WTO-megállapodás (SPS-megállapodás), https://www.wto.org/english/tratop_e/sps_e/spsagr_e.htm.